Karsten Hønge (SF), 2021-11-09:
En ny arktisk strategi skal lægge slædespor ud til øget oprustning, nemlig oprustning i kampen mod klimaforandringer og for et bæredygtigt miljø, og vi skal insistere på, at de oprindelige folks interesser hele tiden er i centrum.
I omegnen af 4 millioner mennesker bor i regionen, men har vidt forskellige muligheder for at bestemme over deres egen fremtid.
Danmark skal i alle internationale fora forsvare oprindelige folks ret til selvbestemmelse.
Temperaturen i Arktis er steget dobbelt så hurtig som det globale gennemsnit de sidste 5 år, og udsigten er til en øget acceleration.
Det er nu blevet besluttet
, at Grønland skal tilslutte sig Parisaftalen, mens planerne om et hasarderet olieeventyr heldigvis er skrinlagt.
Det ville da også lige være et nummer for grotesk, at man skulle bore efter olie det sted på Jorden, som netop står over for at blive hårdest ramt af klimaforandringer, mens man i øvrigt i resten af verden netop i de her år går væk fra fossile brændstoffer.
Samtidig har man undgået en potentiel miljøkatastrofe ved at sige nej til projektet i Kvanefjeld ved Narsaq i Sydgrønland, et projekt med, igen, potentielt store konsekvenser for miljøet og lokalsamfundet.
Så til spørgsmålet »urani« er svaret: »naamik«.
Jeg forstår jo klart, at Grønland hele tiden skal lede efter kilder til finansiering af velfærdssamfundet.
Et parallelt slædespor skal være øget inddragelse af Grønland og Færøerne på en ny og anderledes og mere forpligtende måde end hidtil.
En strategi for Arktis kan også blive starten på en ny strategi for, hvordan vi håndterer rigsfællesskabet.
Nu har vi faktisk en chance for at vise, at vi mener det alvorligt, når vi taler om modernisering af forholdet mellem de tre nationer, de tre folk, som udgør rigsfællesskabet.
Nu kan vi i praksis udvide Grønland og Færøernes udenrigspolitiske handlerum, og det kan netop været et vigtigt skridt imod et rigsfællesskab med mere ligeværd og gensidig respekt – et rigsfællesskab, der kigger fremad mod de udfordringer og muligheder, der vil komme, og et rigsfællesskab, der med tiden ønsker at bruge den fælles, men ofte også konfliktfyldte historie til konstruktivt at komme videre sammen.
For vi opnår langt mere sammen end hver for sig.
Hvis vi ikke er klare i vores prioriteter, risikerer Danmark at ende som Bambi på isen.
For SF er der ingen tvivl om, at det skal være med de tre hovedpejlemærker lavspænding, indsats for klima og miljø og respektfuldt samarbejde i rigsfællesskabet.
Omdrejningspunktet for udviklingen i Arktis er netop klimaforandringerne.
Indlandsisen smelter, nye sejlruter bliver tilgængelige, og stormagternes appetit på indflydelse vokser.
Men netop redegørelsens beretning om stormagternes fremfærd i regionen vidner om, at klima og miljø fortsat skal være Danmarks førsteprioritet.
Ruslands markante udbygning og konsolidering af den militære tilstedeværelse langs landets arktiske kyst er ikke overraskende, men ikke desto mindre bekymrende.
Men pilen peger ikke kun den ene vej.
I september 2020 deltog danske militærfly sammen med norske, britiske og amerikanske skibe i en øvelse tæt på vigtige russiske baser.
Hvorfor er det egentlig, at Danmark deltager i øvelser, som Rusland selvfølgelig oplever som en aggression?
Er det det, vi forstår ved lavspænding?
Der opstår tydeligvis modsætninger mellem danske ønsker om lavspænding og den tætte dansk-amerikanske alliance.
USA slår kiler ind i rigsfællesskabet i de her år og prøver med forskellige midler at massere både den grønlandske og den danske offentlighed – de er ret gode til spin overthere.
Se, de gav jo c.a 80 mio. kr. i støtte til Grønland, hvor lang de fleste penge i øvrigt gik til amerikanere, som indgår i projekter.
Bare lige for at sammenligne beløbene svarer det til, hvad Danmark sender til Grønland – om ugen, året rundt.
Men det er jo lykkedes for dem at få en utrolig positiv omtale ud af en lille sjat penge, så jeg vælger at sige det på denne måde: Mon ikke vi skulle tage at lære af det i Danmark?
Til gengæld må vi også sige, som de siger i Amerika: There is no such thing as a free lunch.